अर्जुन की मानसिक स्थिति बड़ी विलक्षण हो रही थी। वे सोच रहे थे कि आज मुझे भगवान शंकर के दर्शन मिले। उन्होंने मेरे शरीर पर अपना वरद हस्त फेरा। मैं धन्य हूँ। आज मेरा काम पूर्ण हो गया। अर्जुन यही सब सोच रहे थे कि उनके सामने वैदूर्यमणि के समान कान्तिमान जलचरों से घिरे जलाधीर वरूण, सुवर्ण के समान दमकते हुए शरीर वाले धनाधीश कुबेर, सूर्य के पुत्र यमराज और बहुत-से गन्धर्व आदि मन्दराचल के तेजस्वी शिखर पर आकर उतरे। कुछ ही क्षण बाद देवराज इन्द्र भी इन्द्राणि के साथ ऐरावत पर बैठकर देवगणों सहित मन्दराचल पर आए। तब धर्म के मर्मज्ञ यमराज ने मधुर वाणी से कहा- ‘अर्जुन! देखो, सब लोकपाल तुम्हारे पास आए हैं। आज तुम हम लोगों के दर्शन के अधिकारी हो गए हो। इसलिए दिव्य दृष्टि लो। हमारा दर्शन करो। तुम सनातन ऋषि नर हो। तुमने मनुष्यरूप में अवतार ग्रहण किया है। अब तुम भगवान श्रीकृष्ण के साथ रहकर पृथ्वी का भार मिटाओ। मैं तुम्हें अपना वह दण्ड देता हूँ, जिसका कोई निवारण नहीं कर सकता। अर्जुन ने आदर के साथ वह दण्ड स्वीकार कर लिया। उसका मंत्र, पूजा का विधान तथा प्रयोग-उपसंहार की विधि भी सीख ली।